**Закон** **о судијама**

I. ОСНОВНЕ ОДРЕДБЕ

Предмет закона

Члан 1.

Овим законом се уређује положај судија, неспојивост са судијском функцијом, вредновање рада судија, материјални положај судија, услови и поступак за избор судија, престанак судијске функције, положај председника суда, положај судија поротника и дисциплинска одговорност судија.

Независност

Члан 2.

Судија је независан у поступању и доношењу одлуке.

Судија суди на основу Устава, потврђених међународних уговора, закона, општеприхваћених правила међународног права и других општих аката ДОНЕТИХ у складу са законом.

Сталност и непреместивост

Члан 3.

Судијска функција је стална. Судија врши функцију у суду за који је изабран.

Без своје сагласности судија не може бити ТРАЈНО премештен ни ПРИВРЕМЕНО упућен у други суд, осим у случајевима предвиђеним Уставом и овим законом.

Судија може, уз своју сагласност, бити упућен на рад у Високи савет судства, министарство надлежно за правосуђе, Правосудну академију или међународну организацију у области правосуђа, у складу са овим законом.

Одржавање поверења у независност и непристрасност

Члан 4.

Судија је дужан да у свакој прилици одржи поверење у своју независност и непристрасност.

Судија је дужан да непристрасно води поступак по својој савести, у складу са властитом проценом чињеница и тумачењем права, уз обезбеђење правичног суђења и поштовање процесних права странака гарантованих Уставом, потврђеним међународним уговором, законом и општеприхваћеним правилима међународног права.

Службе, послови и поступци неспојиви са функцијом судије одређују се законом.

Судије су дужне да се у свакој прилици придржавају Етичког кодекса, који доноси Високи савет судства.

Сви органи јавне власти и јавни функционери дужни су да својим поступањем и понашањем одржавају поверење у независност и непристрасност судија и судова.

Материјална независност

Члан 5.

Судија има право на плату и пензију у складу са достојанством[[1]](#footnote-1) ~~и степеном одговорности судије~~.

Износ плате и пензије судије гарантује његову независност и материјалну сигурност.

Плата [[2]](#footnote-2)судије уређује се овим законом.

Имунитет

Члан 6.

Судија не може бити позван на одговорност за мишљење дато у вези са вршењем судијске функције или за гласање приликом доношења судске одлуке, изузев ако учини кривично дело кршења закона од стране судије или јавног тужиоца.

Судија не може без одобрења Високог савета судства бити лишен слободе у поступку покренутом због кривичног дела учињеног у вршењу судијске функције.

Одговорност за штету

Члан 7.

За штету коју судија проузрокује незаконитим или неправилним радом одговара Република Србија.

Ако је Република Србија на основу правноснажне судске одлуке, односно поравнања закљученог пред судом, исплатила штету из става 1. овог члана, може тражити од судије накнаду исплаћеног износа, ако је штета проузрокована намерно.

Ако је одлуком Уставног суда или другог суда у Републици Србији, Европског суда за људска права или другог међународног суда, утврђено да су у току судског поступка повређена~~о~~ људска права и основне слободе и да је пресуда заснована на таквом кршењу или да је пресуда изостала због повреде права на суђење у разумном року, Република Србија може тражити од судије накнаду исплаћеног износа, ако је штета проузрокована намерно.

На захтев министра надлежног за правосуђе, Државно правобранилаштво је дужно да покрене парнични поступак пред надлежним судом за накнаду исплаћеног износа из ст. 2. и 3. овог члана, по претходно прибављеном мишљењу Високог савета судства. Високи савет судства даје мишљење у року од 30 дана од дана подношења захтева за прибављање мишљења.

Право на удруживање

Члан 8.

Судије имају право да се удружују у струковна удружења ради заштите својих интереса и очувања независности у раду.

Право струковног удруживања подразумева и учешће у активностима струковних удружења у току радног времена, ако се тиме не ремети рад у суду.

Учешће у доношењу одлука од значаја за рад судова

Члан 9.

Судија има право да узме учешће у доношењу одлука од значаја за рад судова.

Право на стручно усавршавање и обуку

Члан 10.

Судија има право и обавезу на стручно усавршавање и обуку о трошку Републике Србије, у складу са посебним законом.

Обука судија је организовано стицање и усавршавање теоријских и практичних знања и вештина потребних за стручно и ефикасно вршење судијске функције.

Обука је обавезна на основу закона или одлуке Високог савета судства, у случају промене специјализације, битних промена прописа, увођења нових техника рада и ради отклањања недостатака у раду судије уочених приликом вредновања његовог рада.

Садржај програма обуке одређује се у зависности од професионалног искуства судије.

Избор и престанак функције и број судија и судија поротника

Члан 11.

Судију и председника суда бира и о престанку њихове функције одлучује Високи савет судства, у складу са Уставом и законом.

Број судија и судија поротника за сваки суд одређује Високи савет судства.

Број судија прекршајних судова, Прекршајног апелационог суда и Управног суда одређује се и за свако одељење изван седишта суда.

Високи савет судства преиспитује потребан број судија и судија поротника у сваком суду на пет година.

Високи савет судства може по сопственој иницијативи или на предлог председника суда, председника непосредно вишег суда, председника Врховног суда и министра надлежног за правосуђе, а на основу годишњег прилива предмета, преиспитати потребан број судија и судија поротника и пре истека рока од пет година.

Права из радног односа судије

Члан 12.

Судија остварује права из радног односа у складу са прописима који уређују права из радног односа изабраних лица, ако овим законом није друкчије одређено.

II. ПОЛОЖАЈ СУДИЈЕ

1. Сталност судијске функције

Појам

Члан 13.

Судијска функција траје непрекидно од избора за судију до навршења радног века.

Судијска функција може престати под условима предвиђеним Уставом и овим законом.

Смањење броја судија

Члан 14.

Судијска функција не престаје ако буде смањен број судија у суду у коме судија врши судијску функцију.

Удаљење са судијске функције[[3]](#footnote-3)

Члан 15.

Судија се удаљује са функције ако му је одређен притвор.

Судија може бити удаљен са функције ако је покренут поступак за његово разрешење или кривични поступак за кривично дело због кога може бити разрешен.

Суд који је одредио притвор или пред којим је покренут кривични поступак дужан је да о притвору или покретању кривичног поступка одмах обавести Високи савет судства.

Судија може бити удаљен са функције и ако је упућен на обавезан лекарски преглед ради провере радне способности за вршење судијске функције.

Одлуку о удаљењу судије доноси Високи савет судства[[4]](#footnote-4).

Трајање удаљења

Члан 16.

Судија се удаљује са функције до укидања притвора, окончања поступка за разрешење, окончања кривичног поступка или окончања поступка за утврђивање радне способности за вршења судијске функције.

Високи савет судства може укинути одлуку о удаљењу пре окончања поступка за разрешење или окончања кривичног поступка.

Право на жалбу Уставном суду[[5]](#footnote-5)

Члан 17.

Против одлуке о удаљењу судија може изјавити жалбу Уставном суду у року од три дана од дана достављања одлуке, која искључује право на подношење уставне жалбе.

Жалба не задржава извршење одлуке.

2. Непреместивост судије

Појам

Члан 18.

Судија има право да судијску функцију врши стално у суду за који је изабран**,** осим у случају прописаном Уставом и овим законом.

Судија само уз своју сагласност може бити трајно премештен или привремено упућен из једног у други суд, или упућен у Високи савет судства, министарство надлежно за правосуђе, Правосудну академију или међународну организацију у области правосуђа.

Сагласност се даје у писменом облику и мора да претходи доношењу решења о премештају или упућивању.

Трајни премештај

Члан 19.

Судија може, уз своју писмену сагласност, бити трајно премештен у други суд исте врсте и истог или нижег степена, ако постоји потреба за хитном попуном упражњеног судијског места, која се не може решити избором или упућивањем судије, уз прибављену сагласност председника оба суда.

Изузетно од става 1. овог члана, судија може без своје писмене сагласности бити трајно премештен у други суд у случају укидања суда или укидања претежног дела надлежности суда за који је изабран.

Суду је укинут претежни део надлежности ако је услед промене стварне надлежности суда, оснивања новог суда или промене подручја на којем суд врши надлежност смањен потребан број судија у суду.

У случају из става 2. овог члана судија може бити трајно премештен само у суд истог степена који преузима надлежност суда који је укинут или којем је укинут претежни део надлежности, на основу критеријума које прописује Високи савет судства.

Судија трајно наставља функцију у суду у који је премештен.

Решење о трајном премештају доноси Високи савет судства.

Против решења о трајном премештају судија може изјавити жалбу Уставном суду у року од 30 дана од дана достављања решења, која искључује право на подношење уставне жалбе.

Привремено упућивање у други суд

Члан 20.

Судија се привремено упућује у суд у коме недостатак, спреченост, изузеће судија или други разлози отежавају рад суда.

Судија може бити привремено упућен само у други суд исте врсте и истог или непосредно нижег степена, најдуже годину дана, без могућности поновног привременог упућивања у исти суд.

Решење о привременом упућивању судије из ст. 1. и 2. овог члана, уз писмену сагласност судије, доноси Високи савет судства.

Пре доношења решења о привременом упућивању судије из ст. 1. до 3. овог члана, Високи савет судства прибавља мишљење седнице свих судија суда у који је судија изабран и суда у који се упућује.

Изузетно, у случају укидања претежног дела надлежности суда за који је изабран, судија може без своје писмене сагласности бити привремено упућен у други суд истог степена који је преузео претежни део надлежности.

Против решења о привременом упућивању судија може изјавити жалбу Уставном суду у року 30 дана од дана пријема решења, која искључује право на подношење уставне жалбе.

Упућивање у Високи савет судства, министарство надлежно за правосуђе, Правосудну академију или међународну организацију

Члан 21.

Судија може бити упућен, ради обављања стручних послова, у Високи савет судства, министарство надлежно за правосуђе, Правосудну академију и међународну организацију у области правосуђа.

Упућивање из става 1. овог члана врши се на предлог председника Високог савета судства, министра надлежног за правосуђе, директора Правосудне академије или руководиоца међународне организације у области правосуђа у коју се судија упућује, уз писмену сагласност судије, по прибављеном мишљењу председника суда у коме судија врши своју функцију.

Упућивање може трајати најдуже три године, односно најдуже шест година у међународну организацију, без могућности поновног упућивања у исти орган, установу или међународну организацију из става 1. овог члана.

Решење о упућивању доноси Високи савет судства.

За време упућивања судија се може ослободити вршења судијске функције, на основу одлуке Високог савета судства.

У случају упућивања у министарство надлежно за правосуђе судија се обавезно ослобађа вршења судијске функције.

3. Међусобна независност судија

Појам

Члан 22.

Судија је у вршењу судијске функције слободан у заступању свог схватања, утврђивању чињеница и примени права.

Судија није дужан да било коме, па ни другим судијама и председнику суда, објашњава своја правна схватања, утврђено чињенично стање и примену права, изузев у образложењу одлуке или кад то закон посебно налаже.

Неизмењивост годишњих послова

Члан 23.

Судија има право да му се врста судијског посла одреди годишњим распоредом послова и да се не мења током године.

Изузетно од става 1. овог члана, због избора новог судије, дужег одсуства судије, знатно повећаног или смањеног прилива предмета у току године по појединим правним областима или упражњеног судијског места, судији може током године бити промењена правна област у којој поступа.

Годишњи распоред послова и његова измена одређују се на основу потреба суда и оспособљености судије за успешно обављање послова на које се распоређује.

Расподела предмета случајем

Члан 24.

Судија предмете прима према редоследу независном од личности странака и околности правне ствари.

Судији се предмети поверавају на основу годишњег распореда послова у суду водећи рачуна о сложености предмета, у складу са Судским пословником, према редоследу унапред утврђеном за сваку календарску годину, искључиво на основу ознаке и броја предмета.

Нико нема права да судска већа образује и предмете додељује мимо распореда послова и редоследа пријема предмета.

Одступања

 Члан 25.

Од редоследа пријема предмета може се одступити у случајевима предвиђеним законом, као и у случају оптерећености или оправдане спречености судије, у складу са Судским пословником.

У складу са Судским пословником, судији може бити одузет предмет: ако је због његовог дужег одсуства потребно поступити по предмету који је хитан по закону или по својој суштини, ако је угрожено ефикасно функционисање суда, ако је судији правноснажно изречена дисциплинска санкција због дисциплинског прекршаја неоправдано одуговлачење поступка, као и у другим случајевима предвиђеним законом.

Одузети предмет из става 2. овог члана додељује се у рад другом судији, у складу са Судским пословником**.**

Право на приговор

Члан 26.

На одступање од редоследа пријема предмета или одузимање предмета, судија има право на приговор председнику непосредно вишег суда, у року од три дана од дана сазнања.

О приговору судије Врховног суда одлучује Општа седница ВРХОВНОГ СУДА.

Право на приговор због одузимања предмета има и странка, у року од три дана од дана сазнања.

Приговор се подноси преко председника суда, који може у складу са поднетим приговором да измени одлуку о одступању од редоследа пријема предмета или одузимања предмета судији.

Ако председник суда не усвоји приговор дужан је да приговор, са образложењем за одбијање приговора, достави председнику непосредно вишег суда, односно општој седници Врховног суда у року одтри дана од дана пријема приговора.

Одлука по приговору доноси се у року од 15 дана од дана достављања приговора.

Дужност обавештавања председника непосредно вишег суда

Члан 27.

Председник суда дужан је да о сваком одступању од редоследа пријема предмета писмено обавести председника непосредно вишег суда.

Обавештавање о трајању поступка

Члан 28.

Судија је дужан да обавести председника суда о разлозима због којих првостепени поступак није окончан у року од једне године и да га затим на сваких шест месеци обавештава о даљем току поступка.

У поступку по правном леку судија је дужан да обавести на свака три месеца председника суда о разлозима због којих поступак није окончан.

У првостепеном поступку председник суда дужан је да обавести председника непосредно вишег суда о сваком поступку који није окончан у року од две године и разлозима за то.

У поступку по редовном правном леку који није окончан у року од једне године, председник суда дужан је да обавести председника Врховног суда.

Рок за обавештавање у извршним, ванпарничним и другим неспорним стварима одређује се Судским пословником.

Дужност обавештавања из овог члана тече од дана пријема предмета у суд.

Право судије на притужбу

Члан 29.

Судија може Високом савету судства изјавити притужбу ако му је повређено право за које овим законом није предвиђен посебан поступак заштите.

Притужба се доставља лицу на кога се притужба односи, које се може изјаснити у року од три дана од дана пријема.

Високи савет судства одлучује о притужби у року од 15 дана од дана пријема притужбе и одмах упознаје са одлуком о притужби судију, председника суда, председника непосредно вишег суда и председника Врховног суда. Ако је притужба основана, Високи савет судства предузима мере ради заштите права судије.

Актом Високог савета судства ближе се уређује начин подношења притужбе судије и поступање Високог савета судства по притужби.

Право судије на заштиту од непримереног утицаја

Члан 30.

Судија може поднети захтев за заштиту од непримереног утицаја Високом савету судства.

 Начин подношења захтева и поступак по захтеву за заштиту од непримереног утицаја прописује се актом Високог савета судства.

4. Однос судијске функције и других служби, послова и поступака

Однос друге функције, посла или приватног интереса са судијском функцијом

Члан 31.

Судија не може бити на функцији у другим органима Републике Србије, ~~ОРГАНИМА~~ аутономне покрајине, јединице локалне самоуправе, градске општине или јавним службама, ако законом није друкчије одређено, члан политичке странке, нити политички деловати на други начин, бавити се јавним или приватним плаћеним послом, нити пружати правне услуге или давати правне савете уз накнаду.

Са судијском функцијом неспојиви су и друга функција, посао или приватни интерес који су супротни достојанству, односно нарушавају углед и независност судије.

Етички одбор одлучује који је посао или приватни интерес ~~у супротности~~ достојанству и независности судије и штетни по углед судијске функције, на основу Етичког кодекса.

Судија може, ван радног времена, да се без посебног одобрења бави наставном, научном и уметничком делатношћу и да буде члан тела за проверу стручности, уз накнаду.

У случајевима одређеним законом, судија може, у току радног времена, да обавља наставну и научну делатност у Правосудној академији.

Судија може у току радног времена, по одобрењу председника суда, да учествује у раду стручних тела образованих у складу са посебним прописима и радних група за израду закона и других аката.

Поступак одлучивања о неспојивости

Члан 32.

Судија је дужан да писмено обавести Високи савет судства одругој функцији, послу или приватном интересу за које постоји могућност да су неспојиви са судијском функцијом.

Обавештење из става 1. овог члана Високом савету судства може да поднесе свако лице. Високи савет судства покреће и води поступак одлучивања о неспојивости судијске функције са другом функцијом, послом или приватним интересом у складу са актом Високог савета судства.

Високи савет судства обавештава судију, председника суда и председника непосредно вишег суда о постојању неспојивости функције, посла или приватног интереса са судијском функцијом.

Примена других прописа

Члан 33.

 Судије су јавни функционери у смислу закона који уређује спречавање корупције и подлежу обавезама за јавне функционере које су утврђене тим законом.

5. Вредновање рада

Судије и председници судова чији се рад вреднује

Члан 34.

Рад свих судија и председника судова подлеже редовном вредновању, осим судија и председника Врховног суда и судија које су навршиле 60 година живота.

Рад судије који је навршио 60 година живота вреднује се на лични захтев судије или на предлог председника суда.

Сврха вредновања

Члан 35.

 Сврха вредновања рада је процена, одржавање и унапређење квалитета рада, уз поштовање независности судије, у циљу јачања поверења јавности у рад судија и судова.

Правила вредновања

Члан 36.

Вредновање обухвата све послове које обавља судија, односно председник суда, при чему се нарочито узимају у обзир услови рада.

Вредновање се врши на основу јавно објављених, објективних, јединствених и свеобухватних критеријума који се заснивају на квалитативним, као и на квантитативним показатељима.

Вредновање рада судија врши се на основу следећих основних критеријума: стручно знање и способност његове примене; способност аналитичког мишљења и решавања правних питања; способност за доношење одлука у примереним роковима; вештина расправљања и саслушавања; способност усменог и писменог изражавања и аргументовања; способност организовања судијског посла; способност обављања задатака руководећег места, ако је судија именован на такво место; преузимање додатних послова и задужења.

Критеријуми и показатељи за вредновање, начин и поступак вредновања рада судије, односно председника суда ближе се уређују актом Високог савета судства.

Поступак вредновања

Члан 37.

Поступак вредновања се заснива на принципима правичности и једнакости, уз учешће судије односно председника суда чији се рад вреднује.

У поступку вредновања судији, односно председнику суда чији се рад вреднује обезбеђује се непосредан приступ изворима података за вредновање, право~~м~~ на самопроцену рада, право~~м~~ да се изјасни о предлогу одлуке о вредновању и право~~м~~ на правни лек против одлуке о вредновању.

Органи надлежни за вредновање

Члан 38.

Комисије Високог савета судства вреднују рад судија и председника судова.

Комисије су састављене од по три члана из реда судија, при чему судије судова вишег степена вреднују рад судија и председника судова нижег степена.

Чланови комисија из става 1. овог члана дужни су да заврше обуку за спровођење вредновања рада судија, која је прописана актом Високог савета судства.

Против одлуке о вредновању рада судије и председника суда може се изјавити жалба комисији од три члана коју именује Високи савет судства из реда судија Врховног суда у року од 15 дана од дана достављања одлуке.

Против одлуке комисије из става 4. овог члана не може се покренути управни спор.

Начин рада комисија из ст. 1. и 4. овог члана уређује се актом Високог савета судства.

Период за који се врши вредновање

Члан 39.

Рад судије, односно председника суда, редовно се вреднује једном у пет година~~А~~.

Изузетно, на основу одлуке Високог савета судства, рад судије и председника суда може бити и ванредно вреднован.

Одлука о вредновању рада

Члан 40.

Одлука о вредновању рада доноси се на основу свеобухватне анализе и процене способности и резултата рада судије, односно председника суда, према критеријумима и показатељима прописаним~~а~~ овим законом и актом Виског савета судства из члана 36. став 3. овог закона.

Одлука о вредновању рада судије, односно председника суда мора бити образложена.

Рад судије, односно председника суда вреднује се са: „изванредно врши судијску функцију”, „успешно врши судијску функцију”, „задовољавајуће врши судијску функцију”, „незадовољавајуће врши судијску функцију”.

Одлука о вредновању се уписује у лични лист судије, односно председника суда.

Одлука о вредновању представља основ за избор и обавезну обуку судије, односно председника суда.

6. Материјални положај судије

Основна плата

Члан 41.

Судија има право на плату судије суда за који је изабран.

Плата судије одређује се на основу основне плате.

Основна плата одређује се множењем коефицијената за обрачун и исплату плата са основицом за обрачун и исплату плата.

Основица за обрачун и исплату плата судије утврђује се Законом о буџету.[[6]](#footnote-6)[[7]](#endnote-1)

Коефицијент за обрачун и исплату плате одређује се тиме што се сваки судија разврстава у једну од шестплатних група.

Основна плата, према овом закону, јесте вредност у коју се не урачунава проценат за вредновање минулог рада.

Судија не може да уз плату прима и пензију остварену у складу са посебним прописима**.**

Платне групе судија

Члан 42.

Судије су разврстане у шест платних група, који су изражени у коефицијентима.

У првој платној групи су судије прекршајних судова.

У другој платној групи су судије основних судова.

У трећој платној групи су судије привредних, виших и Прекршајног апелационог суда.

У четвртој платној групи су судије Привредног апелационог, апелационих судова и Управног суда.

У петој платној групи су судије Врховног суда.

У шестој платној групи је председник Врховног суда.

Коефицијенти

Члан 43.

Прва платна група има коефицијент 2,50.

Друга платна група има коефицијент 3,00.

Трећа платна група има коефицијент 3,50.

Четврта платна група има коефицијент 4,00.

Пета платна група има коефицијент 5,00.

Шеста платна група има коефицијент 6,00.

Основна плата председника суда

Члан 44.

Основна плата председника суда се одређује тако што се плата судије тог суда увећава за:

– 10%, у суду до 20 судија;

– 15%, у суду до 40 судија;

– 20% у суду до 60 судија;

– 25% у суду до 80 судија;

– 30% у суду преко 80 судија.

Одредба става 1. овог члана се не примењује на председника Врховног суда.

Плата судије који је трајно премештен, односно привремено упућен

Члан 45.

Судија који је трајно премештен, односно привремено упућен у други суд, Високи савет судства министарство надлежно за правосуђе, Правосудну академију или међународну организацију у области правосуђа има право [[8]](#footnote-7)на основну плату судије суда, односно на основну плату у министарству надлежном за правосуђе, Правосудној академији или међународној организацији у области правосуђа у коју је трајно премештен, односно привремено упућен, ако је за њега повољнија.

Увећање основне плате судије

Члан 46.

Основна плата судије који врши функцију у суду у коме је непопуњено више од 10% судијских места може се увећати од 10% до 50%, сразмерно броју непопуњених места.

Као непопуњена судијска места сматрају се и места судија који су привремено ослобођени вршења судијске функције, односно којима мирује судијска функција, због избора, именовања, привременог упућивања у други суд, односно упућивања у високи савет судства, министарство надлежно за правосуђе, правосудну академију или међународну организацију, у законом прописаним случајевима.

Основна плата судије који поступа у предметима кривичних дела са елементом организованог криминала и ратног злочина, може се увећати до 100%[[9]](#footnote-8).

Одлуку о увећању основне плате из ст. 1. и 3. овог члана доноси Високи савет судства.

Основна плата заменика председника суда увећава се за 50% увећања из члана 44. став 1. овог закона.

Накнаде плате

Члан 47.

Судије имају право на накнаду плате за време одсуствовања са рада и на накнаду трошкова у случајевима прописаним законом или другим прописом, као и право на накнаду за неискоришћени годишњи одмор, под истим условима и у истом обиму права као и остали запослени у суду.

[[10]](#footnote-9)

III. ИЗБОР СУДИЈЕ

1. Услови за избор

Општи услови за избор

Члан 48.

За судију може бити изабран држављанин Републике Србије који испуњава опште услове за рад у државним органима, који је завршио правни факултет, положио правосудни испит и који је стручан, оспособљен и достојан за вршење судијске функције.

Потребно радно искуство

Члан 49.

После положеног правосудног испита потребно је радно искуство у правној струци:

1) две године за судију прекршајног суда;

2) три године за судију основног суда;

3)шест година за судију вишег суда, привредног суда и Прекршајног апелационог суда;

4) десет година за судију апелационог суда, Привредног апелационог суда и Управног суда;

5) дванаест година за судију Врховног касационог суда.

Остали услови за избор

Члан 50.

Остали услови за избор судије су стручност, оспособљеност и достојност.

Стручност подразумева поседовање теоријског и практичног знања потребног за обављање судијске функције.

Оспособљеност подразумева вештине које омогућавају ефикасну примену специфичних правничких знања у решавању судских предмета.

Достојност подразумева моралне особине које судија треба да поседује и понашање у складу са тим особинама.

Моралне особине које судија треба да поседује су: поштење, савесност, правичност, достојанственост, истрајност и узорност, а понашање у складу са тим особинама подразумева чување угледа судије и суда у служби и изван ње, свест о друштвеној одговорности, одржавање независности и непристрасности, поузданости и достојанства у служби и изван ње и преузимање одговорности за унутрашњу организацију и позитивну слику о судству у јавности.

Показатеље за оцену стручности, оспособљености и достојности прописује Високи савет судства, у складу са законом.

Утврђивање стручности и оспособљености кандидата за судију који се први пут бира

Члан 51.

Стручност и оспособљеност кандидата за судију који се први пут бира на судијску функцију проверава се на испиту који организује Високи савет судства.

Успех на испиту изражава се оценама од 1 до 5.

Кандидат за судију који се први пут бира на судијску функцију у основном или прекршајном суду и који је завршио почетну обуку на Правосудној академији није дужан да полаже испит који организује Високи савет судства, већ се њему као мерило стручности и оспособљености узима завршна оцена на почетној обуци на Правосудној академији.

Високи савет судства прописује програм и начин полагања испита на коме се оцењује стручност и оспособљеност кандидата за судију**.**

Забрана дискриминације

Члан 52.

Приликом избора и предлагања за избор судије забрањена је дискриминација по било ком основу.

При избору и предлагању за избор судија води се рачуна о националном саставу становништва, одговарајућој заступљености припадника националних мањина и познавању стручне правне терминологије на језику националне мањине, који је у службеној употреби у суду.

2. Поступак за избор

Објављивање јавног конкурса за избор судија

Члан 53.

Јавни конкурс за избор судија објављује Високи савет судства.

Јавни конкурс се објављује у „Службеном гласнику Републике Србије”, средству јавног обавештавања које покрива територију Републике Србије и на интернет страници Високог савета судства.

Подношење пријава

Члан 54.

Пријаве за избор подносе се Високом савету судства, у року од 15 дана од дана објављивања јавног конкурса у „Службеном гласнику Републике Србије”.

Уз пријаву подносе се и докази о испуњавању услова за избор.

Високи савет судства одлуком образује трочлану комисију која утврђује благовременост, дозвољеност и потпуност поднетих пријава.

Неблаговремене, недозвољене и непотпуне пријаве комисија одбацује решењем.

Против решења из става 3. овог члана дозвољен је приговор Високом савету судства у року од три дана од дана достављања решења. Благовремене, дозвољене и потпуне пријаве комисија доставља Високом савету судства на даљи поступак.

Прибављање података и мишљења

Члан 55.

Високи савет судства прибавља податке и мишљења о стручности, оспособљености и достојности кандидата.

Подаци и мишљења прибављају се од органа и организација у којима је кандидат радио у правној струци.

 За кандидате који су радили у суду подаци се прибављају из личног листа кандидата, а обавезно се прибавља мишљење седнице свих судија суда у коме је радио кандидат.

За кандидате из реда судија поред података и мишљења из става 3. овог члана прибавља се и мишљење седнице свих судија непосредно вишег суда.

 За кандидате из реда судија узимају се у обзир оцене добијене у поступку вредновања рада.

Приликом избора кандидате из реда судија могу се узети у обзир и друге активности од значаја за обављање судијске функције.

За кандидате који раде као судијски помоћници обавезно се прибавља оцена рада.

За кандидате који раније нису вршили судијску функцију, Високи савет судства ће посебно ценити и врсту послова које су обављали после положеног правосудног испита.

Пре избора кандидат има право увида у целокупну документацију и мишљења која су основ за одлуку о избору кандидата.

Разговор са кандидатима

Члан 56.

Пре доношења одлуке о избору, Високи савет судства обавља разговор са кандидатима, који има за циљ да утврди вештину комуникације, спремност за обављање судијске функције и професионални интегритет кандидата.

Разговор из става 1. овог члана спроводи се и вреднује у складу са актом Високог савета судства којим се ближе уређује поступак избора кандидата.

Јавност рада

члан 57.

У поступку за избор судија обезбеђује се јавност рада, која се ближе уређује актом Високог савета судства.

Ранг листа кандидата

Члан 58.

Високи савет судства саставља ранг листу кандидата за избор судије на основу оцене стручности, оспособљености и достојности кандидата.

Ранг листа из става 1. овог члана објављује се на интернет страници Високог савета судства.

Одлука о избору на судијску функцију

Члан 59.

Високи савет судства доноси одлуку о избору на судијску функцију, која мора бити образложена.

Одлука из става 1. овог члана са образложењем објављује се у „Службеном гласнику Републике Србије” и на интернет страници Високог савета судства.

Право жалбе Уставном суду против одлуке о избору на судијску функцију

Члан 60.

Против одлуке о избору на судијску функцију кандидат може изјавити жалбу Уставном суду у року од 15 дана од дана објављивања одлуке у „Службеном гласнику Републике Србије”, која искључује право на подношење уставне жалбе.

Уставни суд је дужан да одлуку по жалби Уставном суду донесе у року од 30 дана од дана истека рока за изјављивање жалбе Уставном суду.

Уставни суд може одбити жалбу Уставном суду као неосновану и потврдити одлуку о избору на судијску функцију или усвојити жалбу Уставном суду и поништити одлуку о избору на судијску функцију.

Одлука из става 1. овог члана са образложењем објављује се у „Службеном гласнику Републике Србије”.[[11]](#footnote-10)

3. Заклетва судије и ступање на функцију

Полагање заклетве

Члан 61.

Пре ступања на функцију, судија полаже заклетву пред председником Врховног суда и председником Народне скупштине[[12]](#footnote-11).

Судија који је изабран на судијску функцију у други суд не полаже поново заклетву.

Текст заклетве

Члан 62.

Заклетва судије гласи: „Заклињем се својом чашћу да ћу своју функцију вршити верно Уставу и закону, по најбољем знању и умећу и служити само истини и правди”.

Ступање на функцију

Члан 63.

Судија који је изабран ступа на функцију на свечаној седници свих судија у суду за који је изабран.

Ступањем на функцију судији престаје ранија функција у другом суду.

Судија суда вишег степена који је изабран за председника суда нижег степена може да се после престанка функције председника суда врати на функцију судије суда вишег степена.

Кад се сматра да судија није изабран

Члан 64.

Сматра се да судија није изабран ако без оправданих разлога не ступи на функцију у року од 30 дана од истека рока из члана 60. став 1. овог закона, односно од дана објављивања одлуке Уставног суда којом се одбија жалба Уставом суду на одлуку о избору на судијску функцију.

Одлуку у случају из става 1. овог члана доноси Високи савет судства на предлог председника суда.

 Против одлуке Високог савета судства из става 2. овог члана судија може изјавити жалбу Уставном суду у року од 30 дана од дана достављања одлуке, која искључује право на подношење уставне жалбе.

 Уставни суд својом одлуком може одбити жалбу Уставном суду као неосновану или усвојити жалбу Уставном суду и поништити одлуку Високог савета судства.

IV. ПРЕСТАНАК СУДИЈСКЕ ФУНКЦИЈЕ

1. Разлози за престанак судијске функције

Члан 65.

Судијска функција престаје на захтев судије, кад судија наврши радни век, ако трајно изгуби радну способност за обављање судијске функције, ако му престане држављанство Републике Србије или ако буде разрешен.

Престанак функције на захтев судије

Члан 66.

Судија који жели да му функција престане подноси писмени захтев Високом савету судства.

Захтев може бити повучен док функција судији не престане одлуком Високог савета судства или истеком рока предвиђеног овим законом.

Ако о захтеву за престанак функције није одлучено у року од 30 дана од дана подношења захтева, сматра се да је функција судији престала истеком рока од 30 дана од дана подношења захтева.

У осталим случајевима судијска функција престаје оног дана који Високи савет судства наведе у својој одлуци.

Ако судија после покренутог поступка за разрешење поднесе захтев за престанак функције, захтев се не разматра до окончања поступка за разрешење.

Навршење радног века

Члан 67.

Судији престаје ФУНКЦИЈА кад наврши радни век, по сили закона.

Радни век судије навршава се кад судија наврши 65 година живота, изузев судије Врховног суда који може обављати судијску функцију до навршења 67 година живота.

Трајни губитак радне способности за обављање судијске функције

Члан 68.

Судији престаје судијска функција ако се на основу мишљења стручне комисије надлежног органа утврди да је због здравственог стања трајно изгубио радну способност за вршење судијске функције.

Одлуку за упућивање на обавезан здравствени преглед ради оцене радне способности судије доноси Високи савет судства по службеној дужности или на предлог председника суда, председника непосредно вишег суда и самог судије.

2. Разрешење судије

Разлози за разрешење

Члан 69.

Судија се разрешава ако је правоснажно осуђен за кривично дело на казну затвора од најмање шест месеци или ако је у дисциплинском поступку утврђено да је учинио тежак дисциплински прекршај који, према оцени Високог савета судства озбиљно штети угледу судијске функције или поверењу јавности у судове.

Надлежност и покретање поступка

Члан 70.

Високи савет судства покреће и води поступак за утврђивање разлога за разрешење судије по службеној дужности или на предлог председника суда.

Председник првостепеног суда пред којим је вођен кривични поступак против судије, дужан је да без одлагања достави Високом савету судства и председнику суда у којем судија врши судијску функцију осуђујућу правноснажну пресуду.

Поступак пред Високим саветом судства

Члан 71.

 Високи савет судства утврђује чињенице и одлучује у поступку затвореном за јавност.

Високи савет судства дужан је да спроведе поступак и донесе одлуку у року од 30 дана од дана достављања акта којим се поступак за разрешење покреће.

Одлука Високог савета судства којом су утврђени разлози за разрешење судије мора бити образложена.

Положај судије у поступку

Члан 72.

Судија има право да одмах буде обавештен о разлозима за покретање поступка, да се упозна с предметом, пратећом документацијом и током поступка и да сам или преко заступника пружи објашњења и доказе за своје наводе.

Судија има право да своје наводе усмено изложи пред Високим саветом судства.

3. Одлука о престанку судијске функције

Надлежност за доношење одлуке

Члан 73.

Одлуку о престанку судијске функције доноси Високи савет судства, после спроведеног поступка у којем утврђује разлоге за престанак функције.

Поступак из става 1. овог члана покреће и води Високи савет судства по службеној дужности.

Судијска функција престаје оног дана који Високи савет судства наведе у својој одлуци, изузев у случају из члана 66. став 3. и члана 67. овог закона.

Одлука о престанку судијске функције, објављује се у „Службеном гласнику Републике Србије” и на интернет страници Високог савета судства.

Жалба Уставном суду на одлуку о престанку судијске функције

Члан 74.

Против одлуке Високог савета судства о престанку судијске функције, судија може изјавити жалбу Уставном суду, у року од 30 дана од дана достављања одлуке, која искључује право на подношење уставне жалбе.

Уставни суд својом одлуком може одбити жалбу или усвојити жалбу и поништити одлуку о престанку судијске функције.

Одлука Уставног суда је коначна и објављује се у „Службеном гласнику Републике Србије”.

V. ПРЕДСЕДНИК СУДА

Услови за избор председника суда

Члан 75.

За председника суда може бити изабран судија који[[13]](#footnote-12) врши судијску функцију у суду истог степена или је судија суда вишег степена и који има изражену способност за руковођење и организацију послова у суду, у складу са критеријумима које доноси Високи савет судства.

Поступак за избор председника суда

Члан 76.

Председника суда бира Високи савет судства.

Високи савет судства објављује јавни конкурс за избор председника суда најкасније три месеца пре истека мандата на који је изабран председник суда, односно најкасније у року од 15 дана од дана доношења одлуке о престанку функције председника суда због престанка судијске функције, због избора за судију другог суда, на лични захтев, због укидања суда или због разрешења са функције председника суда.

Пре доношења одлуке о избору, Високи савет судства ОБАВЉА разговор са пријављеним кандидатима.

Пре одлуке о избору председника суда, Високи савет судства узима у обзир оцене добијене у поступку вредновања рада, предложени програм унапређења рада суда од стране кадидата, оцену добијену на разговору и прибавља мишљење о пријављеним кандидатима од седнице свих судија суда за који се врши избор председника.

Одлука Високог савета судства о избору председника суда мора бити образложена и објављује се у „Службеном гласнику Републике Србије”, као и на интернет страници Високог савета судства.

У поступку за избор председника суда обезбеђује се јавност рада, која се ближе уређује актом Високог савета судства.

Вршење судијске функције председника суда

Члан 77.

Судија који је изабран за председника суда врши и судијску функцију у том суду.

Трајање функције

 Члан 78.

Председник суда бира се на пет година без могућности поновног избора за председника истог суда.

Време на које је председник суда изабран тече од дана ступања на функцију.

Вршилац функције председника суда

Члан 79.

Кад председнику суда престане функција, Високи савет судства поставља судију који врши функцију председника суда, док нови председник суда не ступи на функцију, а најдуже на једну годину[[14]](#footnote-13).

Исто лице не може бити поново постављено за вршиоца функције председника истог суда .

Судију који врши функцију председника Врховног суда поставља Високи савет судства по прибављеном мишљењу Опште седнице Врховног суда.

Престанак функције председника суда

Члан 80.

Председнику суда престаје функција престанком судијске функције, избором за судију другог суда, на лични захтев, због укидања суда, истеком мандата и разрешењем са функције председника суда.

Одлуку о престанку функције председника суда доноси Високи савет судства.

Кад председнику суда престане функција, Високи савет судства је дужан да без одлагања спроведе поступак избора председника суда.

Разлози за разрешење председника суда

Члан 81.

Председник суда разрешава се због тежег кршења обавеза установљених прописима за обављање послова судске управе, нарушавања начела независности судије, поступања супротно прописима о расподели предмета, одступања од прописа којим се уређује годишњи распоред послова, тешког дисциплинског прекршаја у вршењу функције председника суда или нестручног вршења функције председника суда.

Сматра се да председник суда нестручно обавља функцију председника суда ако, сходно критеријумима и показатељима за вредновање рада председника судова, његов рад буде вреднован оценом „незадовољавајуће врши функцију председника суда”.

Поступак за утврђивање разлога за разрешење председника суда

Члан 82.

Свако лице може поднети иницијативу за разрешење председника суда.

Поступак за утврђивање разлога за разрешење председника суда покреће и води Високи савет судства.

Поступак за утврђивање разлога за разрешење председника суда покреће се по предлогу председника непосредно вишег суда, седнице свих судија суда чији је председник, органа који врши назор над радом суда, органа надлежног за вредновање рада председника суда и Дисциплинске комисије.

Одлука о разрешењу председника суда

Члан 83.

Одлуку о разрешењу председника суда доноси Високи савет судства, после спроведеног поступка у коме су утврђени разлози за разрешење.

Председник суда има право да одмах буде обавештен о разлозима за покретање поступка, да се упозна са предметом, пратећом документацијом и током поступка и да сам или преко пуномоћника пружи објашњења и доказе за своје наводе.

Председник суда има право да своје наводе усмено изложи пред Високим саветом судства.

Против одлуке Високог савета судства о разрешењу, председник суда може изјавити жалбу Уставном суду, у року од 30 дана од дана достављања, која искључује право на подношење уставне жалбе.

Положај по престанку функције председника суда

Члан 84.

Председник суда који не буде поново изабран, који се разреши са те функције или му функција председника суда престане на лични захтев, наставља да обавља судијску функцију коју је обављао пре избора.

Председник Врховног суда

Члан 85.

Председника Врховног суда, међу судијама тог суда, по прибављеном мишљењу Опште седнице Врховног суда, бира Високи савет судства.

Кандидат за председника Врховног суда, уз пријаву на јавни конкурс за избор, доставља и програм унапређења рада судова у Републици Србији, који се објављује на интернет страници Високог савета судства, заједно са подацима из радне биографије кандидата.

Председник Врховног суда бира се на период од пет година и не може бити поново биран.

Председник Врховног суда полаже заклетву пред Високим саветом судства и Народном скупштином.

Председнику Врховног суда престаје функција пре истека времена на које је изабран на лични захтев, престанком судијске функције или разрешењем из законом прописаних разлога за разрешење председника суда.

Одлуку о престанку функције председника Врховног суда, доноси Високи савет судства.

Поступак за разрешење председника Врховног суда покреће Високи савет судства по службеној дужности или на предлог Опште седнице Врховног суда.

Поступак за разрешење председника Врховног суда води Високи савет судства.

Примена одредаба о судијама на председника суда

Члан 86.

Одредбе овог закона о избору и разрешењу судија, сходно се примењују и на избор и разрешење председника суда.

Одредбе овог закона о избору и разрешењу председника суда, сходно се примењују и на избор и разрешење председника Врховног суда.

Остале одредбе овог закона, које се односе на судије, примењују се и на председнике судова.

VI. ПОСЕБНЕ ОДРЕДБЕ О СУДИЈИ ПОРОТНИКУ

Услови за избор и трајање функције

Члан 87.

За судију поротника може бити изабран пунолетни држављанин Републике Србије који је достојан функције судије поротника.

Судија поротник не може бити члан политичке странке, нити политички деловати на други начин.

Приликом избора води се рачуна о полу, старости, занимању и друштвеном положају кандидата, о знању, стручности и склоности ка појединим врстама судских ствари.

Судија поротник бира се на пет година и може бити поново изабран.

Поступак избора

Члан 88.

Судију поротника бира Високи савет судства, на предлог министра надлежног за правосуђе, на основу јавног конкурса, који објављује и спроводи министарство надлежно за правосуђе.

Јавни конкурс из става 1. овог члана објављује се и спроводи сходном применом одредаба овог закона које уређују избор судија.

Пре избора Високи савет судства прибавља мишљење суда за који се бира судија поротник.

За судију поротника може бити бирано пунолетно лице које, у тренутку избора има мање од 70 година живота.

Заклетва

Члан 89.

Судија поротник полаже заклетву пред председником суда за који је изабран.

Заклетва гласи: „Заклињем се својом чашћу да ћу своју функцију вршити верно Уставу и закону, савесно, предано и непристрасно”.

Удаљење са функције

Члан 90.

Председник суда удаљава судију поротника са функције ако је против њега покренут поступак за кривично дело због кога може бити разрешен или поступак за разрешење.

Удаљење траје до окончања поступка.

Неспојивост са другим службама, пословима и поступцима

Члан 91.

Судија поротник не може бити адвокат ни пружати правне услуге и стручне савете уз накнаду.

Са функцијом судије поротника неспојиве су и друге службе, послови и поступци који су опречни достојанству и независности судије или штетни по углед суда.

Престанак функције

Члан 92.

Функција судије поротника престаје ако буде укинут суд у коме обавља функцију, разрешењем и истеком мандата.

Функција судије поротника не престаје због навршења радног века.

Поступак у коме се утврђују разлози за престанак функције судије поротника покреће се на основу предлога председника суда, председника непосредно вишег суда, председника Врховног суда и министра надлежног за правосуђе.

Поступак покреће, води и одлуку доноси Високи савет судства.

Накнаде и награде судија поротника

Члан 93.

Судија поротник има право на накнаду трошкова насталих на функцији, накнаду за изгубљену зараду и право на награду.

Услове и висину накнаде и награде прописује Високи савет судства.

Сходна примена одредаба о судијама

Члан 94.

На судије поротнике сходно се примењују одредбе овог закона о судијама.

VII. ДИСЦИПЛИНСКА ОДГОВОРНОСТ СУДИЈА

Сврха дисциплинске одговорности

Члан 95.

Судије и председници судова подлежу дисциплинској одговорности.

Сврха дисциплинске одговорности је да се судија УПОЗОРИ или САНКЦИОНИШЕ, без угрожавања судске независности, због непримереног понашања или пропуста у раду који угрожава ауторитет и непристрасност суда, а у циљу одржавања поверења јавности у судство.

Дисциплински прекршај

Члан 96.

Дисциплински прекршај је несавесно вршење судијске функције или понашање судије недостојно судијске функције, који је прописан овим законом.

Несавесно вршење судијске функције и функције председника суда је поступање које је супротно прописаним обавезама и забранама у вршењу функције или у вези са вршењем функције.

Понашање недостојно судијске функције представља понашање судије и председника суда у вршењу функције и изван вршења функције којим се нарушава углед судова и поверење грађана у судство.

Врсте дисциплинских прекршаја

Члан 97.

Дисциплински прекршаји су:

1) повреда начела непристрасности;

2) пропуштање судије да тражи изузеће у предметима у којима постоји очигледан разлог за изузеће, односно искључење предвиђен законом;

3) неоправдано кашњење у изради одлука;

 4) узимање предмета у рад редом који неоправдано одступа од реда којим су примљени;

5) неоправдано незаказивање рочишта или претреса;

6) учестало кашњење на заказана рочишта или претресе;

7) неоправдано одуговлачење поступка;

 8) неоправдано необавештавање председника суда о предметима у којима поступак дуже траје;

 9) очигледно непримерено поступање према учесницима у судским поступцима и запосленима у суду;

10) неоправдано и учестало непоштовање радног времена;

11) прихватање поклона супротно прописима који уређују сукоб интереса;

 12) упуштање судије у непримерене односе са странкама или њиховим правним заступницима у поступку који води;

 13) давање коментара о судским одлукама, поступцима или предметима у средствима јавног информисања на начин супротан закону и Судском пословнику;

 14) обављање функције или посла који је неспојив са судијском функцијом;

15) неоправдано непохађање обавезних програма обуке;

 16) достављање непотпуних или нетачних података од значаја за рад и одлучивање Високог савета судства;

 17) непоступање по одлуци Високог савета судства о упућивању на обавезан здравствени преглед;

 18) неовлашћено саопштавање медијима информација о текућим судским поступцима;

 19) неоправдано непоступање председника суда по мерама донетим у поступку надзора;

 20) неоправдана измена годишњег распореда судијских послова у суду и повреда принципа случајног судије супротно закону;

21) непримерено вршење утицаја на судију у вршењу судијске функције;

22) кршење одредаба Етичког кодекса у већој мери.

Тежак дисциплински прекршај постоји ако је услед извршења дисциплинског прекршаја из става 1. овог члана дошло до озбиљног поремећаја у раду суда или нарушавања угледа и поверења јавности у судство, а нарочито застаревања предмета због несавесног рада судије и ако је наступила већа штета у имовини странке у поступку, као и у случају поновљеног дисциплинског прекршаја.

Под поновљеним дисциплинским прекршајем из става 2. овог члана сматра се два[[15]](#footnote-14) пута правоснажно утврђена одговорност судије за дисциплински прекршај.

Судија може бити разрешен ако је учинио тежак дисциплински прекршај који, према оцени Високог савета судства, озбиљно штети угледу или поверењу јавности у судство.

Дисциплинске мере

Члан 98.

Дисциплинске мере су: опомена, умањење плате до 50% до једне године и забрана избора у суд вишег степена у трајању до три године.

Дисциплинска мере изриче се сразмерно тежини учињеног дисциплинског прекршаја.

Опомена може бити изречена само када се први пут утврди одговорност судије за дисциплински прекршај.

Дисциплинска мере умањење плате до 50% и дисциплинска санкција забрана избора у суд вишег степена у трајању до три године могу се изрећи свака посебно или заједно.

Дисциплинске мере из става 4. овог члана се могу изрећи заједно само у случају да је учињен тежак дисциплински прекршај.

Покретање поступка за разрешење

Члан 99.

Ако је у дисциплинском поступку правосанжном одлуком утврђено да је судија учинио тежак дисциплински прекршај, Високи савет судства покреће поступак за разрешење, ако оцени да учињени прекршај озбиљно штети угледу судијске функције или поверењу јавности у судове.

Дисциплински органи

Члан 100.

Дисциплински органи су: Дисциплински тужилац и његови заменици и Дисциплинска комисија, које образује Високи савет судства.

Чланове дисциплинских органа именује Високи савет судства из реда судија.

Састав, услове за именовање, трајање мандата и начин престанка дужности, начин рада и одлучивања у дисциплинским органима, уређује Високи савет судства, својим актом, који се објављује у „Службеном гласнику Републике Србије“ и на интернет страници Високог савета судства.

Дисциплински поступак

Члан 101.

Свако лице може поднети дисциплинску пријаву против судије, односно председника суда, дисциплинском тужиоцу.

Предлог за вођење дисциплинског поступка, дисциплински тужилац подноси на основу дисциплинске пријаве или по службеној дужности.

Дисциплински поступак води дисциплинска комисија на предлог дисциплинског тужиоца.

Дисциплински поступак је хитан, води се уз сва јемства правичног суђења, без присуства јавности осим ако судија у односу на кога се поступак води не захтева да поступак буде јаван.

Дисциплински поступак ближе се уређује актом Високог савета судства.

Вођење дисциплинског поступка застарева у року од три године од дана када је дисциплински прекршај учињен.

Одлуке дисциплинског тужиоца

Члан 102.

Дисциплински тужилац може да одбаци дисциплинску пријаву или да је прихвати и поднесе предлог за вођење дисциплинског поступка.

Положај судије у дисциплинском поступку

Члан 103.

Судија има право да му се одмах достави предлог Дисциплинског тужиоца, да се упозна са предметом и пратећом документацијом и да сам или преко пуномоћника пружи објашњења и доказе за своје наводе.

Судија има право да своје наводе усмено изложи пред Дисциплинском комисијом.

Одлуке Дисциплинске комисије

Члан 104.

Након спроведеног дисциплинског поступка Дисциплинска комисија може да одбије предлог Дисциплинског тужиоца или да усвоји предлог и изрекне дисциплинску санкцију.

Против одлуке Дисциплинске комисије, Дисциплински тужилац и судија против кога се води дисциплински поступак, могу изјавити жалбу Високом савету судства, у року од осам дана од дана достављања одлуке.

Одлуке Високог савета судства

Члан 105.

Одлучујући по жалби, Високи савет судства може да потврди првостепену одлуку Дисциплинске комисије или да је преиначи.

Високи савет судства је дужан да о жалби одлучи у року од 30 дана од дана достављања жалбе.

Одлука Високог савета судства је коначна.[[16]](#footnote-15)

 Коначна одлука којом је изречена дисциплинска санкција уписује се у лични лист судије.

Одлука којом је изречена дисциплинска санкција брише се из личног листа судије по протеку три године од дана коначности одлуке.

Евиденција о дисциплинским поступцима

Члан 106.

Високи савет судства води евиденцију о дисциплинским поступцима против судија и председника судова.

Евиденција из става 1. овог члана садржи: име и презиме, јединствен матични број грађана и назив суда у коме врши функцију, дисциплински прекршај за који је вођен поступак, исход поступка и изречене дисциплинске санкције.

VIII. ПРЕЛАЗНЕ И ЗАВРШНЕ ОДРЕДБЕ

Наставак вршења функције судија изабраних на сталну функцију

Члан 107.

Судије изабране на сталну функцију пре дана конституисања Високог савета судства, настављају од дана конституисања Високог савета судства да врше судијску функцију у судовима за које су изабрани.

Изузетно од става 1. овог члана, судије изабране на сталну функцију у Врховном касационом суду пре дана конституисања Високог савета судства, настављају од дана конституисања Високог савета судства да врше судијску функцију у Врховном суду.

Наставак вршења функције судија изабраних први пут

Члан 108.

Судије изабране први пут од стране Народне скупштине од дана ступања на снагу Уставног закона за спровођење Акта о промени Устава Републике Србије („Службени гласник РС”, број 115/21) до дана конституисања Високог савета судства настављају, од дана доношења одлуке Високог савета судства којом се констатује да њихова функција постаје стална, да врше судијску функцију у судовима за које су изабрани.

Изузетно од става 1. овог члана, судије изабране први пут од стране Народне скупштине од дана ступања на снагу Уставног закона за спровођење Акта о промени Устава Републике Србије („Службени гласник РС”, број 115/21) до дана конституисања Високог савета судства у Врховни касациони суд, настављају, од дана доношења одлуке Високог савета судства којом се констатује да њихова функција постаје стална, да врше судијску функцију у Врховном суду.

Наставак вршења функције председника судова

Члан 109.

Председници судова изабрани на функцију пре дана конституисања Високог савета судства настављају у складу са овим законом, од дана конституисања Високог савета судства, да врше функцију председника суда до истека мандата на који су изабрани.

Изузетно од става 1. овог члана председници судова изабрани пре ступања на снагу Уставног закона за спровођење Акта о промени Устава Републике Србије („Службени гласник РС”, број 115/21) настављају у складу са овим законом, од дана конституисања Високог савета судства, да врше функцију председника суда до истека мандата на који су изабрани и могу још ЈЕДНОМ бити бирани на функцију председника суда у истом суду у складу са овим законом.

Наставак вршења функције председника Врховног касационог суда

Члан 110.

Председник Врховног касационог суда изабран на функцију председника Врховног касационог суда пре ступања на снагу Уставног закона за спровођење Акта о промени Устава Републике Србије („Службени гласник РС”, број 115/21) наставља у складу са овим законом, од дана конституисања Високог савета судства, да врши функцију као председник Врховног суда, до истека мандата на који је изабран и може бити биран на функцију председника Врховног суда у складу са овим законом.

Окончање започетих поступака

Члан 111.

 Поступци започети по одредбама Законa о судијама („Службени гласник РС”, бр. 116/08, 58/09 – УС, 104/09, 101/10, 8/12 – УС, 121/12, 124/12 – УС, 101/13, 111/14 – УС, 117/14, 40/15, 63/15 – УС, 106/15, 63/16 – УС, 47/17 и 76/21) који нису окончани до дана конституисања Високог савета судства, окончаће се по одредбама овог закона.

 Решења о упућивању судија донета пре дана конституисања Високог савета судства важе до истека времена упућивања.

 Решења о постављењу вршилаца функције председника суда донета пре дана конституисања Високог савета судства важе до истека времена постављења.

Рок за доношење подзаконских аката

Члан 112.

 Подзаконски акти прописани овим законом доносе се у року од годину дана од дана конституисања Високог савета судства.

 Подзаконски акти донети у складу са Законом о судијама („Службени гласник РС”, бр. 116/08, 58/09 – УС, 104/09, 101/10, 8/12 – УС, 121/12, 124/12 – УС, 101/13, 111/14 – УС, 117/14, 40/15, 63/15 – УС, 106/15, 63/16 – УС, 47/17 и 76/21) примењују се до доношења аката из става 1. овог члана, ако нису у супротности са овим законом.

Престанак важења Закона о судијама

Члан 113.

 Даном конституисања Високог савета судства престаје да важи Закон о судијама („Службени гласник РС”, бр. 116/08, 58/09 – УС, 104/09, 101/10, 8/12 – УС, 121/12, 124/12 – УС, 101/13, 111/14 – УС, 117/14, 40/15, 63/15 – УС, 106/15, 63/16 – УС, 47/17 и 76/21).

Завршна одредба

Члан 114.

 Овај закон се објављује у „Службеном гласнику Републике Србије” и ступа на снагу даном конституисања Високог савета судства, изузев одредаба чл. 107. до 114. које ступају на снагу даном објављивања у „Службеном гласнику Републике Србије”.

1. Вратити текст важећег закона јер је граматички и садржајно прецизнији и више одговарајући: *достојанством судијске функције и његовом одговорношћу*. [↑](#footnote-ref-1)
2. Вратити садржину на оно што је одлучила Радна група, тако да у овај став буде унето: *и пензија.* [↑](#footnote-ref-2)
3. Вратити решење Радне групе договорено 21.07.2022, тако да у овај став буде унет члан 15 важећег Закона о судијама:

*Одлука о удаљењу*

*Члан 15.*

*О обавезном удаљењу судије одлучује председник суда, а о обавезном удаљењу председника суда – председник непосредно вишег суда.*

*Ако удаљење није обавезно, о њему одлучује председник Врховног суда.*

*О удаљењу председника Врховног ~~касационог~~ суда одлучује Општа седница.* [↑](#footnote-ref-3)
4. Став Радне групе је да одлуку о удаљењу доноси председник суда, односно председник непосредно вишег суда, односно Општа седница Врховног суда, како је то прописано чланом 15. важећег закона, или евентуално председник Савета. [↑](#footnote-ref-4)
5. Решење Радне групе јесте да уместо овог члана (17) буде задржан члан 17. важећег Закона о судијама: *Право на приговор*

*Члан 17.*

*На одлуку о удаљењу судија има право приговора Високом савету судства, у року од осам дана од дана достављања одлуке.*

*Високи савет судства одлучује о приговору из става 1. овог члана у року од осам дана од дана достављања приговора.*

Жалба Уставном суду, по којој би морало да се одлучује у роковима одређеним у сатима, с обзиром на дугогодишње нерешено оптерећење Уставног суда, не може, у овом случају бити делотворан правни лек. [↑](#footnote-ref-5)
6. Предлог Радне групе је да у ставу четири, уместо тачке треба да стоји: и не може бити мања од износа просечне нето зараде запосленог у Републици Србији према последњем објављеном податку органа надлежног за послове статистике пре утврђивања предлога буџета за наредну годину.

Према прорачуну Радне групе, извршеном уз помоћ Високог савета судства, ово би повећање плата за судије износило 2,02% у односу на укупан буџет Србије за 2022. годину, односно 2,47% у односу на буџет опредељен за правосуђе, судове и тужилаштва за 2022. годину.

Предлог Радне групе, чији су чланови у потпуности свесни кризне друштвене ситуације у Европи и свету, која се логично прелива и на стање у Србији, почива на следећим аргументима:

Готово две деценије у судству Србије „тиња“ недостатак „подмлатка“. Просечна старост судија у Србији је преко 52 године. Од укупно 2.508 судија који су ефективно обављали судијску функцију током 2021. године, до 60 година их је било 1.027 судија, а њих 554 је старије од 60 година. Таква старосна структура судија за последицу има то да у наредних неколико година у пензију одлази више од петине судија, односно да најдаље за 8 година у пензију одлази 63% од свих данашњих судија. То значи да ће у изузетно кратком временском периоду бити потребно изабрати практично исто толико младих судија. Међутим, према Годишњем извештају о раду судова за 2021. годину, у судству има свега 1661 судијски помоћник, од којих је јасно да неће (и да не треба) сви да буду изабрани за судије. Тај број судијских помоћника, уз само 10 приправника колико их је тренутно у судском систему и 152 кандидата који су завршили иницијалну обуку у Правосудној академији недовољна су база из које би требало да се врши селекција најквалитетнијих кандидата и у врло кратком временском периоду бира велики број судија.

Стога је неопходно да буду предузете хитне системске мере, којима ће се судство учинити привлачним младим и квалитетним правницима, тако да они могу да рачунају да им њихов рад у судству обезбеђује перспективу и могућност да реше своје финансијске, стамбене и остале породичне потребе. То значи да питања специфичног положаја судијских помоћника и приправника, од којих најнепосредније зависи рад судија, треба решавати истовремено са судијским, и поверити их одмах Високом савету судства у надлежност, а њихове плате повећати. Уколико не буду предузете наведене и друге потребне системске мере и не буде попуњен недостајући број судијских помоћника и приправника, судству прети опасна оскудица квалитетних кандидата за судије. То би за последицу могло произвести опадање квалитета судијског кадра, угрозити право грађана на правично суђење у разумном року и даље поткопати њихово поверење у судство.

Други, веома важан податак, јесте да од 47 држава чланица Савета Европе, према [СЕПЕЖ Извештај](https://rm.coe.int/evaluation-report-part-1-english/16809fc058)у, судије у Србији имају најмању плату, не рачунајући Молдавију и Казахстан. Подаци о томе дати су на крају текста. [↑](#footnote-ref-6)
7. Просечна годишња плата (у наставку: ПГП) у Србији је 7.645 евра. Свега 16 држава, од 47 посматраних у Савету Европе, има мањи однос судијске и просечне годишње зараде, од оног који има Србија (2,1 - Подаци се односе на плате судија у судовима прве инстанце, а који по броју чине укупно 65% свих судија у Србији.).

Ради бољег разумевања, ваља навести тих 16 држава у којима је однос судијске и просечне годишње плате мањи него у Србији. Реч је о Аустрији (са ПГП од 35.240 евра), Белгији (са ПГП од 43.497 евра), Немачкој (са ПГП од 53.688 евра), Финској (са ПГП од 41,580 евра), Француској (са ПГП од 35.763 евра), Хрватској (са ПГП од 13.671 евро), Мађарској (са ПГП од 12.288 евра), Исланду (са ПГП од 64.858 евра), Италији (са ПГП од 29.343 евра), Луксембургу (са ПГП од 61.720 евра), Литванији (са ПГП од 12.384 евра), Холандији (са ПГП од 58.800 евра), Словенији (са ПГП од 20.179 евра), Шведској (са ПГП од 40.706 евра) и Швајцарској (са ПГП од 71.641 евро). На први поглед намеће се закључак да је у ствари реч о много богатијим државама од Србије, због чега мањи однос између судијске и просечне годишње зараде ни у ком случају не угрожава веома добар материјални положај њихових судија.

Ситуација је још јаснија када се плата посматра у реалним вредностима. Тако посматрано, мању просечну нето годишњу плату од судија у Србији (9.733 евра) имају само судије у Казахстану (6.657 евра) и Молдавији (8.502 евра). Дакле, Србија са 9.733 евра нето годишње плате судија, има убедљиво најнижу нето плату чак и у региону, јер у суседним земљама судије првостепене судије зарађују: у Албанији 11.943 евра, у БиХ 15.580 евра, у Бугарској 17.946 евра, у Мађарској 14.658 евра, у Румунији 26.399 евра, у Северној Македонији 14.390 евра, у Словенији 20.211 евра, у Хрватској 15.812 евра и у Црној Гори 12.852. Још кад би се плате изразиле у сталним ценама, дакле кад би се узела у обзир инфлација, добио би се јасан и поуздан закључак о висини судијских плата.

Дакле, сасвим је очигледно да су плате судија у Србији забрињавајуће ниске. Такво стање одбија младе људе од запошљавања у судству и то ће бити узрок ланчаних негативних реакција у судству Србије, уколико се под хитно не предузму одговарајуће мере.



Осим наведеног, треба имати у виду да ниска просечна плата подразумева да други грађани имају додатне приходе, јер се од просечне плате не може живети. Стога поређење плате судије, коме је током целе његове каријере забрањено да има додатне приходе, са судијама у државама у којима је просечна плата не само довољна за живот, већ на сасвим завидном нивоу, као и податак о висини судијске плате у односу на просечну плату у другим државама не даје сасвим објективну и упоредиву слику. За државе као што је Србија, питање висине судијске плате је питање да ли је она довољна за нормалан живот барем трочлане породице.

Када се има у виду и податак да је судијска плата у Србији смањена у међувремену од 2012. године како у реалним оквирима, тако и у односу на просечну плату и да је тек 2018. године достигла ниво из 2012. године, долази се до поузданог закључка да судије у Србији, све водећи рачуна о друштвеним условима у Србији, нису плаћене колико би требало с обзиром на значај функције и одговорност послова које обављају.

Не треба изгубити из вида ни изузетно лош материјални положај осталих запослених у правосуђу, јер су њихове плате често испод просечне плате, а за одређене категорије запослених и на нивоу минималне зараде. Управо је то разлог због ког судијски помоћници не желе да остају у судовима, већ напуштају судство и смањују могућност квалитетне селекције кандидата за будуће судије. [↑](#endnote-ref-1)
8. Став Радне групе је да се на овом месту унесе уставна одредба (и једна од материјалних гаранција независности судства, прописана чланом 147. став 4. Устава): *да задржи плату коју је имао у суду из којег је премештен или упућен, ако је она повољнија по њега, односно...* [↑](#footnote-ref-7)
9. Предлог Радне групе је: *50%*. [↑](#footnote-ref-8)
10. Предлог Радне групе био је да се овим законом уреде и пензије судија и да буде прописано следеће:

*Пензија судије који се у тренутку остваривања права на пензију налази на судијској функцији непрекидно 20 година, једнака је његовој последњој основној плати* (алтернативно 80%), *с тим што не може бити већа од највише пензије у Републици Србији, утврђене у складу са посебним законом,* као и да се, с тим у вези, уреди и инвалидска пензија судија. [↑](#footnote-ref-9)
11. Став Радне групе је да у овом случају неизабраном кандидату треба омогућити право на тужбу Управном суду.

Овакав став Радне групе почива на томе што је самим Уставом (члан 198. став 2) прописано право на преиспитивање законитости коначних појединачних аката државних органа којима се одлучује о праву, обавези или на закону заснованом интересу, ако у одређеном случају законом није предвиђена другачија **судска** заштита.

С тим у вези, сваки неизабрани кандидат или судија би у овом случају свакако био овлашћен, већ само на основу самог Устава. Наиме, Уставом је прописано (члан 36. став 2) да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу, као и да законитост коначних појединачних аката којима се одлучује о његовом праву, обавези или на закону заснованом интересу подлеже преиспитивању пред судом у управном спору, ако у одређеном случају није предвиђена другачија судска заштита (члан 198. став 2). То значи да би и против одлуке Високог савета судства о избору, нарочито имајући у виду да у овом случају није предвиђена судска заштита, што би неминовно водило ништењу те одлуке, била дозвољена судска заштита у управном спору, односно била би дозвољена тужба Управном суду.

Важно је напоменути какве би све последице могле наступити ништењем одлуке о избору. Примера ради, могло би се десити да неизабрани кандидат изјави и жалбу Уставном суду, у складу са овим законом, и тужбу Управном суду, у складу са Уставом, и да добије две различите одлуке – једну, којом Уставни суд потврђује одлуку Високог савета судства о избору судије, а другу којом Управни суд ништи исту ту одлуку, што је иначе и неминовно, јер против појединачног акта Високог савета судства није предвиђена судска заштита, па он ни не садржи поуку о правном леку. У таквом случају, изабраном судији, дакле и оном који је напредовао, престаје и судијска функција и радни однос. Исто би се десило и са кандидатом који није био судија, а чији се избор ништи.

Због тога је требало да и овим законом буде прописана јасна одредба о праву на правну заштиту у управном спору пред Управним судом против одлуке о избору, као и да буду уређене све ситуације које би настале као последица ништења одлуке о избору, или евентуално буде прописано ступање на судијску функцију тек по правноснажности одлуке Високог савета судства о избору.

То што је у овом случају омогућено специфично правно средство – жалба Уставном суду, не значи да је и обезбеђена судска заштита, у смислу члана 198. став 2. Устава, јер Уставни суд није део судског система. Осим тога, иако је прописан рок Уставном суду за поступање по овом правном средству, постоји основана бојазан да то правно средство, с обзиром на дугогодишње нерешено оптерећење Уставног суда, неће бити делотворно. [↑](#footnote-ref-10)
12. Став Радне групе је да се заклетва полаже пред Народном скупштином. [↑](#footnote-ref-11)
13. Предлог Радне групе је био да судија који конкурише за председника најмање 6 година врши судијску функцију. [↑](#footnote-ref-12)
14. Предлог Радне групе је да мандат вршиоца функције председника суда траје најдуже до шест месеци. [↑](#footnote-ref-13)
15. Ово није предлог Радне групе.

Радна група није имала предлога за измену овог става важећег закона. [↑](#footnote-ref-14)
16. Предлог Радне групе је и да се дода следеће:

*Судија коме је изречена дисциплинска санкција може покренути управни спор.Поступак у управном спору је хитан. Правноснажна одлука којом је изречена дисциплинска санкција уписује се у лични лист судије.* [↑](#footnote-ref-15)